Institutul Naţional pentru

Pregătirea şi Perfecţionarea Avocaţilor

***CONSILIUL DE CONDUCERE***

**HOTĂRÂREA NR. 9/10.09.2021**

**privind organizarea și desfășurarea testării scrise la disciplinele opționale pentru avocații stagiari care nu au promovat examenul de absolvire a I.N.P.P.A. în sesiuni anterioare și nu sunt cursanți ai anului II**

Având în vedere prevederile art. 1 lit.b (ii) al Hotărârii nr. 191 a Consiliului U.N.B.R. din data de 9-10.09.2021 privind echivalarea Probei 2 a examenului de absolvire a I.N.P.P.A. din sesiunea noiembrie 2021 cu o testare scrisă organizată, la disciplinele opționale, pentru avocații stagiari care nu au promovat examenul de absolvire a I.N.P.P.A. în sesiuni anterioare, nu sunt cursanți ai actualului ciclu al anului II și care figurează înscriși la un pachet de discipline opționale,

Având în vedere că prin aceeași Hotărâre s-a stabilit ca organizarea testării scrise de mai sus să fie realizată de Consiliul de conducere al I.N.P.P.A.

Având în vedere datele stabilite prin Hotărârea nr. 6/25-26.08.2021 a Consiliului de conducere al I.N.P.P.A. privind organizarea, în baza prevederilor Art. 48 alin. (7) al Regulamentului de organizare și funcționare a I.N.P.P.A., a unei testări scrise pentru cursanții anului II care nu au promovat una sau mai multe discipline, inclusiv cele din pachetele de discipline opționale,

Consiliul de Conducere al Institutului Naţional pentru Pregătirea şi Perfecţionarea Avocaţilor

**HOTĂRĂŞTE:**

**Art. 1.** – Testarea scrisă prevăzută la Art. 1 lit. b. (ii) al Hotărârii nr. 191/9-10.09.2021 a Consiliului U.N.B.R. pentru avocații stagiari care nu au promovat examenul de absolvire a I.N.P.P.A. în sesiuni anterioare, nu sunt cursanți ai actualului ciclu al anului II și care figurează înscriși la un pachet de discipline opționale, va fi organizată în intervalul **16-19 octombrie 2021** (în același interval cu cel stabilit pentru desfășurarea testării scrise pentru cursanții anului II din ciclul de formare 2021, care nu au obținut medie de promovare la una sau mai multe discipline prevăzute în planul de formare al anului II de formare inițială).

**Art. 2.** – Înscrierea la testarea scrisă prevăzută la Art. 1 se face, fără plată, din oficiu, de secretariatul structurilor I.N.P.P.A., care va face și planificarea testării la disciplinele opționale din pachetul la care figurează înscriși avocații stagiari menționați la același articol, în limitele calendarului prevăzut la Art. 1, în considerarea numărului respectivilor avocaților stagiari și a disponibilității formatorilor de la aceste discipline.

**Art. 3.** - (1) Testarea scrisă va fi tip grilă și va fi organizată și desfășurată în sistem fizic (față în față), la sediul structurii I.N.P.P.A. la care figurează înscriși avocații stagiari prevăzuți la Art. 1. Tematica de testare este cea cuprinsă în programa analitică a disciplinelor opționale, publicate pe pagina web a I.N.P.P.A. Rezultatele obținute de avocații stagiari participanți la testarea scrisă se comunică acestora în termen de 5 zile de la data finalizării perioadei de testare.

(2) Testarea prevăzută la alin. (1) se notează cu calificativul „Admis/Respins”. Potrivit prevederilor privind organizarea și desfășurarea examenului de absolvire a I.N.P.P.A., lucrarea scrisă va cuprinde 15 întrebări cu caracter practic-aplicativ la fiecare disciplină opțională iar pentru fiecare întrebare soluționată corect se acordă un punct. Pentru obținerea calificativului „Admis” este necesară realizarea unui punctaj total de 18 puncte.

**Art. 5.** – Neprezentarea la testarea scrisă prevăzută prin prezenta hotărâre ori nepromovarea acesteia echivalează cu nepromovarea Probei scrise 2 a examenului de absolvire a I.N.P.P.A. - sesiunea noiembrie 2021.

**Art. 6.** - Prezenta hotărâre se comunică tuturor structurilor teritoriale ale I.N.P.P.A., care o vor comunica cursanților proprii, și publicată pe pagina web a I.N.P.P.A. – [www.inppa.ro](http://www.inppa.ro).

**CONSILIUL DE CONDUCERE AL I.N.P.P.A.**